Samozavlažovanie
Ide o premyslenú štruktúru polievania a zavlažovanie kvetov, ktoré do nádoby s hlinou pomaly sajú pomocou textílií vodu z inej nádoby vtedy, ak ju potrebujú. To je vhodné pre ľudí, ktorí chcú mať doma zeleň, ale napríklad veľa cestujú, alebo sa nestíhajú venovať každodennej zálievke. Stačí len sem - tam priliať vodu a rastlinky budú stále krásne zelené a svieže.
Rastlinné terárium
Spája sa obvykle s exotickými živočíchmi. No kto nemá chuť hadom a plazom loviť a chovať živú potravu, môže si spraviť dokonalé tropické terárium výlučne z rastlín. Takto dokážete napríklad do rohu miestnosti umiestniť púštny svet v uzatvorenom priestore jeho vlastného ekosystému. So stabilnou teplotou, pieskom aj dokonalými klimatickými podmienkami. Takýto kúsok exotiky stvoríte aj v bežnom slovenskom byte a potešia vás najexotickejšie druhy rastlín. Tie mimochodom nie je potrebné kŕmiť, len sem - tam zaliať. Ide o skutočne moderný a atraktívny prvok.
Netradičné kvetináče
Čím budú nápaditejšie kvetináče, tým viac vyniknú aj jednotlivé kvety v nich. Ide o symfóniu krásy, ktorá sa znásobuje. Atypické a umelecké kvetináče si priam pýtajú aj krásne kvety. Zeleň napríklad na stenách namiesto obrazov je moderným prvkom, ktorý je v kurze hlavne cez zimu, keď je zelene za oknami mizerne málo.
Kvetinové koláže
Krátky deň a menej slnka, to nie je práve najlepšia kombinácia na to, aby ste si doma pestovali mnoho kvitnúcich rastlín. Niektoré môžu ukázať pestré farby kvetu, ale bude jednoduchšie, ak si stupne zelene vystavíte z rôznych odrôd listových kvetov. Vďaka tomu ožije vaša stena, parapet, alebo polička rôznorodými farbami zelene. Bez kvetov, ale od jemne žltej cez bielo zelenú až po sýte odtiene hráškovej môžete svoje oko potešiť priamo doma.
Voľte rastliny, ktoré si pochvaľujú polotieň. Tie aj cez zimu budú krásne prekvitať. Počas leta ich následne presuniete mimo pálivých lúčov a aj takýmto sťahovaním záhradky vlastne docielite, že budete mať v byte stále niečo nové a pritom živé.
Inšpirujte sa peknými kvetinovými zátišiami v galérii článku.